?Weples Yufala i Kasem Mane Blong Mekem Wok?
Ol Witnes blong Jehova oli givim presen mane blong sapotem wok blong talemaot gud nius. Mifala i no mekem kleksin long ol miting blong mifala, mo mifala i no stap givim taet. (Matiu 10:7, 8) Be i gat ol bokis blong presen mane we oli stap long ples blong miting blong mifala, mo sipos wan man i wantem givim wan presen mane, hem i save putum long ol bokis ya. Ol narafala oli no save man we i givim mane ya.
Wan risen we mifala i gat mane blong mekem wok blong mifala, hemia se mifala i no gat pris mo pasta we mifala i mas givim pei long olgeta. Mo tu, ol Witnes oli no kasem pei long wok blong olgeta blong talemaot gud nius long ol haos wanwan. Mo ol ples blong miting blong mifala oli no flas tumas.
Ol presen mane we mifala i sanem i go long branj ofis blong mifala, oli yusum blong givhan long olgeta we oli kasem trabol long taem blong disasta, blong givhan long ol misinari mo ol brata we oli stap goraon blong visitim ol kongregesen, blong givhan blong wokem ol haos wosip long ol kantri we i pua, mo blong printim mo sanem ol Baebol mo ol narafala Kristin buk.
Wanwan man i mekem desisen sipos hem i wantem givim mane blong pem ol samting we kongregesen i nidim no blong givhan long wok blong talemaot gud nius, no tufala samting ya wantaem. Ol kongregesen wanwan oli wokem ripot blong kaon blong hem blong ol memba oli save long hem.
tpi_Latn tpi_Latn tpi_Latn tpi_Latn tpi_Latn